[pic] | KOMISIJA EVROPSKIH SKUPNOSTI |

Bruselj, 30.1.2007

COM(2006) 869 konč.

2006/0308 (COD)

Predlog

UREDBA EVROPSKEGA PARLAMENTA IN SVETA

o razveljavitvi Uredbe (EGS) št. 954/79 o ratifikaciji ali pristopu držav članic h Konvenciji Združenih narodov o Kodeksu vedenja linijskih konferenc

(predložila Komisija)

OBRAZLOŽITVENI MEMORANDUM

OZADJE PREDLOGA

- Razlogi za predlog in njegovi cilji

Cilj predloga je razveljaviti Uredbo Sveta (EGS) št. 954/79 z dne 15. maja 1979 o ratifikaciji ali pristopu držav članic h Konvenciji Združenih narodov o Kodeksu vedenja linijskih konferenc. Ta predlog je bil potreben zaradi sprejetja Uredbe Sveta (ES) št. 1419/2006 z dne 25. septembra 2006 o razveljavitvi Uredbe Sveta (EGS) št. 4056/86 o podrobnih pravilih za uporabo členov 85 in 86 Pogodbe v zvezi s pomorskim prometom in spremembi Uredbe (ES) št. 1/2003 glede povečanja področja uporabe za vključitev kabotaže in mednarodnih prevoznih storitev v prosti plovbi.

- Splošno ozadje

Uredba (EGS) št. 954/79 obravnava ratifikacijo ali pristop držav članic h Konvenciji Združenih narodov o Kodeksu vedenja linijskih konferenc.

Konvencija Združenih narodov o Kodeksu vedenja linijskih konferenc (Ženeva, 6. april 1974) je bila osnovana pod pokroviteljstvom Konference Združenih narodov o trgovini in razvoju (UNCTAD) s ciljem določiti usklajen mednarodni okvir za izvajanje konferenc v pomorskem prometu. Cilj Konvencije UNCTAD je bil spodbujati pravo ravnovesje pri dostopu do tovora v linijskem pomorskem prometu za gospodarske subjekte iz razvitih držav in gospodarske subjekte iz držav v razvoju. V ta namen Kodeks določa tako imenovano „pravilo 40/40/20“, ki določa, da morajo biti pošiljke med dvema državama pogodbenicama razdeljene na naslednji način: 40 % lastnikom ladij s sedežem v državi porekla, 40 % lastnikom ladij s sedežem v namembni državi in 20 % lastnikom ladij iz drugih držav (prav tako pogodbenic Kodeksa). Konvencija predvideva tudi predpise in postopke, ki preprečujejo, da bi se s konferencami povzročale zlorabe, in dajejo prednost dialogu med vkrcevalci in prevozniki. Čeprav je bil glavni cilj Kodeksa zaščiti interese držav v razvoju, pa so bile te države z izvajanjem Konvencije od začetka njene veljave 6. oktobra 1983 razočarane.

Trinajst držav članic Skupnosti je pogodbenic Kodeksa. Na podlagi člena 48 Kodeksa države lahko postanejo pogodbenice s pristopom ali podpisom, ki mu v skladu z nacionalno zakonodajo po potrebi sledi ratifikacija, sprejetje ali odobritev. Na tej podlagi sta Belgija in Nemčija ratificirali Konvencijo, Danska, Finska, Italija, Nizozemska, Portugalska, Španija, Švedska in Združeno kraljestvo so k njej pristopili, Češka, Francija in Slovaška pa so jo odobrile. H Kodeksu je prav tako pristopila Norveška.

Ker Kodeks vedenja predvideva dodelitev tovora na podlagi nacionalnih deležev, je zakonodaja Skupnosti morala vzpostaviti ureditve, s katerimi je tak mehanizem združila z načeli Pogodbe. V ta namen je bila sprejeta Uredba Sveta (EGS) št. 954/79, ki zahteva, da države članice pri ratifikaciji konvencije (odobritvi ali pristopu k njej) vložijo pridržek, v skladu s katerim so morale vsem lastnikom ladij s sedežem v Skupnosti omogočiti dostop do svojih nacionalnih deležev, dodeljenih na podlagi Kodeksa. Uredba vsebuje tudi podrobne določbe o izvajanju Konvencije, vendar države članice ne obvezuje do njene ratifikacije.

Svet je 25. septembra 2006 sprejel Uredbo (ES) št. 1419/2006 o razveljavitvi Uredbe (EGS) št. 4056/86. Uredba (EGS) št. 4056/86 je predvidevala skupinsko izjemo linijskih konferenc od prepovedi omejevalnih poslovnih ravnanj iz Pogodbe ES (člen 81). Ker se pravila konkurence v linijskem sektorju nikoli niso uporabljala v celoti, bo Komisija pred začetkom veljavnosti te razveljavitve izdala ustrezne smernice o konkurenci v pomorskem sektorju, da bi olajšala prehod k popolnoma konkurenčnemu sistemu. Smernice, ki bodo predvidoma sprejete do konca leta 2007, bodo obravnavale vprašanja, kot so neodvisno podatkovno skladišče, ustanovitev trgovinskega združenja in trgovinskih forumov ter objava indeksa cen. Njihov namen bo pojasniti, kako se pravila konkurence v linijskem sektorju uporabljajo na splošno, vključno s pravočasno in redno izmenjavo ter objavo informacij glede zmogljivosti in uporabe.Službe Komisije so septembra 2006 kot prehodni korak pri pripravi smernic objavile „dokument odprtih vprašanj“ v zvezi z linijskim pomorskim prometom. V skladu z drugim odstavkom člena 1 Uredbe Sveta (ES) št. 1419/2006 se bodo v prehodnem dvoletnem obdobju za linijske konference, ki bodo na dan začetka veljavnosti Uredbe Sveta (ES) št. 1419/2006, tj. 18. oktobra 2006, izpolnjevale zahteve iz Uredbe (EGS) št. 4056/86, še naprej uporabljali člen 1(3)(b) in (c), členi 3 do 7, člen 8(2) in člen 26 Uredbe (EGS) št. 4056/86. Zato se bo 18. oktobra 2008, tj. po preteku prehodnega obdobja, za linijski morski promet uporabljal člen 81(1) Pogodbe, linijske konference v pomorskem prometu pa bodo postale pri trgovanju v/iz pristanišč Skupnosti nezakonite. Države članice, ki so pogodbenice Kodeksa, ne bodo več mogle izpolnjevati obveznosti Kodeksa, zlasti obveznosti, da imajo njihove nacionalne linijske družbe pravico biti polnopravne članice konferenc, ki služijo njihovi zunanji trgovini (člen 1(1) Kodeksa). Te države članice bodo morale odstopiti od Konvencije. Samo po sebi se razume, da države članice, ki niso pogodbenice Kodeksa, le-tega ne bodo mogle več ratificirati ali k njemu pristopiti.

Zato se Uredba (EGS) št. 954/79 ne bo več uporabljala in jo je treba razveljaviti ob razveljavitvi izjeme od prepovedi v členu 81(1) Pogodbe v zvezi s konferencami v pomorskem prometu.

- Obstoječe določbe na področju, na katerega se nanaša predlog

Uredba Sveta (EGS) št. 954/79 z dne 15. maja 1979 o ratifikaciji ali pristopu držav članic h Konvenciji Združenih narodov o Kodeksu vedenja linijskih konferenc.

- Usklajenost z drugimi politikami in cilji Unije

Predlog je v skladu s politiko konkurence, saj je njegov cilj prilagoditi pravni red v pomorskem sektorju predlagani reformi linijskega pomorskega prometa. V skladu je tudi s tekočo politiko poenostavljanja, ker je njegov cilj, da iz zbirke pravil Skupnosti odstrani pravni instrument, ki se ne bo več uporabljal.

Posvetovanje z zainteresiranimi stranmi in presoja vplivov

- Posvetovanje z zainteresiranimi stranmi

Ta predlog je povezan z Uredbo Sveta (ES) št. 1419/2006 o razveljavitvi Uredbe (EGS) št. 4056/86 o podrobnih pravilih za uporabo členov 85 in 86 Pogodbe v zvezi s pomorskim prometom in spremembi Uredbe (ES) št. 1/2003 glede povečanja področja uporabe za vključitev kabotaže in mednarodnih prevoznih storitev v prosti plovbi.

- Zbiranje in uporaba izvedenskih mnenj

Zunanje izvedensko mnenje ni bilo potrebno.

- Presoja vpliva

Ker predlog zadeva razveljavitev obstoječe uredbe, obstajata dve možnosti: 1) brez zakonodajnega ukrepanja; 2) zakonodajno ukrepanje.

Prva možnost bi pomenila, da kljub razveljavitvi Uredbe št. 4056/86 Uredba št. 954/79 ostane v veljavi, čeprav se ne bi uporabljala. Ta rešitev ne bi bila v skladu z doslednostjo prava Skupnosti in njegovo poenostavitvijo.

Nasprotno pa bi razveljavitev uredbe prispevala k uskladitvi pomorskega pravnega reda z reformo linijskega pomorskega prometa, ki bo zelo kmalu dosežena.

Kot je že navedeno, to, da morajo države članice odstopiti od Kodeksa vedenja UNCTAD, ni posledica razveljavitve Uredbe št. 954/79, temveč razveljavitve Uredbe št. 4056/86. Treba je povedati, da bo ob odstopu držav članic od Kodeksa, le-ta za druge pogodbenice še vedno veljal.

Ob upoštevanju navedenega je treba opomniti, da je bil v presoji vpliva, ki je bila opravljena za predlog uredbe o razveljavitvi Uredbe št. 4056/86, preučen gospodarski vpliv postopnega opuščanja konferenc v pomorskem prometu v Skupnosti (in posledičnega odstopa držav članic od Kodeksa) na evropski sektor pomorskih prevozov. Komisija je tudi že ocenila vpliv razveljavitve Uredbe Sveta št. 4056/86 na države v razvoju, med katerimi so številne pogodbenice Kodeksa.

Pravni elementi predloga

- Povzetek predlaganih ukrepov

Predlaga se razveljavitev Uredbe Sveta (EGS) št. 954/79.

- Pravna podlaga

Člen 80 Pogodbe

- Načelo subsidiarnosti

Predlog je v izključni pristojnosti Skupnosti. Načelo subsidiarnosti se zato ne uporablja.

- Načelo sorazmernosti

Predlog je v skladu z načelom sorazmernosti, saj je sprejetje uredbe Sveta edini način, da se prekliče Uredba Sveta (EGS) št. 954/79.

Predlog ne pomeni upravnega bremena za organe Skupnosti in nacionalne, regionalne ali lokalne organe. Upravno breme za vlade držav članic zaradi odstopa od Kodeksa vedenja ZN za linijske konference ni posledica tega predloga, saj Uredba št. 954/79 držav članic ne zavezuje, da postanejo pogodbenice Kodeksa, ampak je posledica razveljavitve Uredbe Sveta št. 4056/86.

- Izbira instrumentov

Predlagani instrumenti: uredba.

Druga sredstva ne bi bila primerna, ker je cilj predloga razveljavitev uredbe Sveta in bi se lahko uporabila samo uredba Sveta.

Proračunske posledice

Predlog ne vpliva na proračun Skupnosti.

Dodatne informacije

- Poenostavitev

Predlog predvideva poenostavitev zakonodaje.

Ko bo predlog sprejet, bo pravni instrument, ki se ne bo več uporabljal, črtan iz zbirke pravil Skupnosti.

- Razveljavitev obstoječe zakonodaje

S sprejetjem predloga se obstoječa zakonodaja razveljavi.

- Evropski gospodarski prostor

Predlagani akt zadeva Evropski gospodarski prostor, zato se razširi na območje Evropskega gospodarskega prostora.

- Začetek veljavnosti

Zaradi pravne doslednosti mora razveljavitev Uredbe Sveta št. 954/79 začeti veljati v trenutku razveljavitve izjeme od prepovedi iz člena 81(1) Pogodbe v zvezi s konferencami v pomorskem prometu, tj. ob koncu dveletnega prehodnega obdobja, ki ga predvideva drugi odstavek člena 1 Uredbe Sveta (ES) št. 1419/2006 o razveljavitvi Uredbe št. 4056/86.

2006/0308 (COD)

Predlog

UREDBA EVROPSKEGA PARLAMENTA IN SVETA

o razveljavitvi Uredbe (EGS) št. 954/79 o ratifikaciji ali pristopu držav članic h Konvenciji Združenih narodov o Kodeksu vedenja linijskih konferenc

(Besedilo velja za EGP)

EVROPSKI PARLAMENT IN SVET EVROPSKE UNIJE STA (

ob upoštevanju Pogodbe o ustanovitvi Evropske skupnosti in zlasti člena 80(2) Pogodbe,

ob upoštevanju predloga Komisije[1],

ob upoštevanju mnenja Evropskega ekonomsko-socialnega odbora[2],

ob upoštevanju mnenja Odbora regij[3],

v skladu s postopkom, določenim v členu 251 Pogodbe[4],

ob upoštevanju naslednjega:

1. Uredba Sveta (EGS) št. 954/79 z dne 15. maja 1979 o ratifikaciji ali pristopu držav članic h Konvenciji Združenih narodov o Kodeksu vedenja linijskih konferenc[5] predpisuje zahteve, ki jih države članice morajo izpolniti, ko ratificirajo ali pristopijo h Konvenciji Združenih narodov o Kodeksu vedenja linijskih konferenc.

2. Konvencija Združenih narodov o Kodeksu vedenja linijskih konferenc določa mednarodni ureditveni okvir za konference v pomorskem prometu, zlasti s predpisi o dostopu lastnikov ladij s sedežem na ozemlju držav pogodbenic Konvencije do deležev tovora in za njihovo medsebojno zunanjo trgovino.

3. Uredba Sveta (ES) št. 1419/2006 z dne 25. septembra 2006[6] je razveljavila Uredbo Sveta (EGS) št. 4056/86 z dne 22. decembra o podrobnih pravilih za uporabo členov 85 in 86 Pogodbe v zvezi s pomorskim prometom[7], ki je med drugim predvidevala izjemo od prepovedi v členu 81(1) Pogodbe v zvezi s konferencami v pomorskem prometu.

4. Na koncu prehodnega obdobja, določenega z Uredbo (ES) št. 1419/2006, se bo prepoved iz člena 81(1) Pogodbe uporabljala za redne storitve v pomorskem prometu in zato konference v pomorskem prometu v trgovini iz/v pristanišča držav članic ne bodo smele več delovati.

5. Države članice zato ne bodo mogle izpolnjevati svojih obveznosti na podlagi Kodeksa. Od takrat dalje države članice ne bodo mogle več ratificirati, odobriti ali pristopiti h Kodeksu. Zato se Uredba (EGS) št. 954/79 ne bo več uporabljala in jo je treba razveljaviti ob koncu prehodnega obdobja, predvidenega v drugem odstavku člena 1 Uredbe (ES) št. 1419/2006, tj. 18. oktobra 2008 (

SPREJELA NASLEDNJO UREDBO:

Člen 1

Uredba (EGS) št. 954/79 se razveljavi.

Člen 2

Ta uredba začne veljati 18. oktobra 2008.

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Evropski Parlament Za Svet

Predsednik Predsednik

[…] […]

[1] UL C […], […], str. […].

[2] UL C […], […], str. […].

[3] UL C […], […], str. […].

[4] UL C […], […], str. […].

[5] UL L 121, 17.5.1979, str.1

[6] UL L 269, 28.9.2006, str. 1.

[7] UL L 378, 31.12.1986, str. 4.